b'\n_START_ARTICLE_\nKauno puolamoji operacija\n_START_SECTION_\nSituacija prie\xc5\xa1 operacij\xc4\x85\n_START_PARAGRAPH_\nPasibaigus Vilniaus puolamajai operacijai 3-iojo Baltarusijos fronto armijos (11-oji gvardijos, 5-oji, 31-oji, 33-oji ir 39-oji armijos, 5-oji gvardijos tank\xc5\xb3 armija ir 1-oji aviacijos armija) liepos antroje pus\xc4\x97je intensyviai kov\xc4\x97si su Vokietijos kariuomene netoli Nemuno ir ruo\xc5\xa1\xc4\x97si toliau pulti._NEWLINE_Tarybinei kariuomenei prie\xc5\xa1inosi feldmar\xc5\xa1alo V. Modelio vadovaujamos Centro armij\xc5\xb3 grup\xc4\x97s 3-ioji tank\xc5\xb3 armija ir 4-oji lauko armija. Pagal TSRS \xc5\xbevalgybos duomenis liepos pabaigoje Kauno kryptyje buvo sutelkti 10-ties p\xc4\x97stinink\xc5\xb3, 2-j\xc5\xb3 tank\xc5\xb3 divizij\xc5\xb3 daliniai, 2 p\xc4\x97stinink\xc5\xb3 brigados ir 30 atskir\xc5\xb3 pulk\xc5\xb3 ir batalion\xc5\xb3.\n_START_SECTION_\nPlanas\n_START_PARAGRAPH_\nTSRS Vyriausiosios vadovyb\xc4\x97s b\xc5\xabstin\xc4\x97 numat\xc4\x97 fronto daliniams u\xc5\xbeduot\xc4\xaf atakuojant artintis prie Kauno, o ne v\xc4\x97liau kaip rugpj\xc5\xab\xc4\x8dio 1-2 d. 39-ajai ir 5-ajai tank\xc5\xb3 armijoms atakuoti Kaun\xc4\x85 i\xc5\xa1 \xc5\xa1iaur\xc4\x97s, o 5-ajai ir 33-ajai armijoms \xe2\x80\x93 i\xc5\xa1 piet\xc5\xb3 ir u\xc5\xbeimti miest\xc4\x85, svarb\xc5\xb3 gynybos mazg\xc4\x85 Rytpr\xc5\xabsi\xc5\xb3 prieigose. Pagal plan\xc4\x85 Rytpr\xc5\xabsi\xc5\xb3 sien\xc4\x85 tur\xc4\x97jo pasiekti rugpj\xc5\xab\xc4\x8dio 10 d. ir u\xc5\xbeimti gynybines pozicijas, skirtas ruo\xc5\xa1tis atakuoti Rytpr\xc5\xabsius.\n_START_SECTION_\nVokie\xc4\x8di\xc5\xb3 planai\n_START_PARAGRAPH_\nRengdamasis gintis tuo pa\xc4\x8diu metu nuo Balstog\xc4\x97s puolamosios operacijos pietuose ir nuo puolimo ties Kaunu V. Modelis Raudonosios armijos puolim\xc5\xb3 stabdymui sutelk\xc4\x97 turimus dalinius. Liepos vidurio vokie\xc4\x8di\xc5\xb3 dalini\xc5\xb3 s\xc4\x85ra\xc5\xa1e i\xc5\xa1vardinti daliniai i\xc5\xa1 daugelio vokie\xc4\x8di\xc5\xb3 divizij\xc5\xb3, bet daugelis j\xc5\xb3 buvo tik liku\xc4\x8diai Centro armij\xc5\xb3 grup\xc4\x97s jungini\xc5\xb3, kurie buvo apsupti ankstesniuose operacijos \xe2\x80\x9eBagrationas\xe2\x80\x9c etapuose.\n_START_SECTION_\nPuolimas\n_START_PARAGRAPH_\nLiepos 28 d. fronto kariuomen\xc4\x97 prad\xc4\x97jo puolim\xc4\x85. Liepos 29 d. vakare Raudonoji armija buvo pa\xc5\xbeengusi pirmyn 5-17 km. Liepos 30 d. vokie\xc4\x8di\xc5\xb3 pasiprie\xc5\xa1inimas Nemuno prieigose buvo palau\xc5\xbetas. 33-osios armijos ruo\xc5\xbee \xc4\xaf sprag\xc4\x85 vokie\xc4\x8di\xc5\xb3 gynyboje buvo \xc4\xafvestas 2-asis gvardijos tank\xc5\xb3 korpusas, kurio spartus art\xc4\x97jimas prie Vilkavi\xc5\xa1kio gr\xc4\x97s\xc4\x97 vokie\xc4\x8di\xc5\xb3 daliniams apsuptimi Kaune. Vokie\xc4\x8diai i\xc5\xa1 Kauno pasitrauk\xc4\x97._NEWLINE_Pasinaudojant tank\xc5\xb3 korpuso s\xc4\x97kme 33-osios armijos daliniai liepos 31 d. u\xc5\xbe\xc4\x97m\xc4\x97 Vilkavi\xc5\xa1k\xc4\xaf ir Marijampol\xc4\x99. 5-osios armijos daliniai \xc4\xafsiver\xc5\xbe\xc4\x97 \xc4\xaf Kaun\xc4\x85 ir rugpj\xc5\xab\xc4\x8dio 1 d. u\xc5\xbe\xc4\x97m\xc4\x97 j\xc4\xaf vis\xc4\x85. Iki to momento 3-iojo Baltarusijos fronto kariuomen\xc4\x97 buvo pa\xc5\xbeengusi pirmyn iki 50 km. Spraga vokie\xc4\x8di\xc5\xb3 gynyboje jau buvo 230 km plo\xc4\x8dio. Buvo u\xc5\xbeimta daugiau kaip 900 kaim\xc5\xb3 ir miesteli\xc5\xb3._NEWLINE_Rugpj\xc5\xab\xc4\x8dio m\xc4\x97n. 3-ioji vokie\xc4\x8di\xc5\xb3 tank\xc5\xb3 armija buvo sustiprinta ir, vadovaujama generolo pulkininko Erhardo Rauso (Erhard Raus), prad\xc4\x97jo kontrapuolim\xc4\x85 3-iojo Baltarusijos fronto \xc5\xa1iauriniame flange (operacija Doppelkopf). Vokie\xc4\x8di\xc5\xb3 daliniai energingai atakavo ir vakaruose bei pietvakariuose nuo Kauno. 3-iojo Baltarusijos fronto kariuomen\xc4\x97 atr\xc4\x97m\xc4\x97 vokie\xc4\x8di\xc5\xb3 atakas ir atakavo vokie\xc4\x8di\xc5\xb3 u\xc5\xbeimt\xc4\x85 teritorij\xc4\x85, paslinkdama front\xc4\x85 dar 30\xe2\x80\x9350 km ir priart\xc4\x97dama prie vokie\xc4\x8di\xc5\xb3 rengiam\xc5\xb3 gynybos \xc4\xaftvirtinim\xc5\xb3 \xc4\xaf rytus nuo Raseini\xc5\xb3, Kybart\xc5\xb3 ir Suvalk\xc5\xb3._NEWLINE_Rugpj\xc5\xab\xc4\x8dio 29 d. TSRS Vyriausiosios vadovyb\xc4\x97s \xc4\xafsakymu 3-iasis Baltarusijos frontas per\xc4\x97jo \xc4\xaf gynyb\xc4\x85. Pasibaigus Kauno puolamajai operacijai frontas pasiek\xc4\x97 Rytpr\xc5\xabsi\xc5\xb3 sien\xc4\x85.'